C. F. W. Walther

Carl Ferdinand Wilhelm Walther () oli amerikkalaisen luterilaisen Missouri-synodin ensimmäinen presidentti ja myös sen merkittävin teologi.

 Elämä 
Walther syntyi papin poikana Langenchursdorfin kylässä silloisessa Saksin kuningaskunnassa. Lokakuussa 1829 hän pääsi opiskelemaan teologiaa Leipzigin yliopistoon. Jo varhain hän joutui keskeyttämään opiskelunsa kuudeksi kuukaudeksi sairastuttuaan keuhkotautiin, joka miltei koitui hänen kohtalokseen. Sairautensa aikana hän tutustui lähemmin Martti Lutherin tuotantoon ja vakuuttui siitä, että hänen opetuksensa olivat täysin Raamatun mukaisia. Valmistuttuaan yliopistosta Walther työskenteli kolme vuotta yksityisopettajana Kahlan kaupungissa Thüringenissä.

15. tammikuuta 1837 hänet ordinoitiin papiksi Bräunsdorfin seurakuntaan Saksissa. Pian hän ajautui kuitenkin konfliktiin Saksin hallinnon kanssa, koska uskoi näiden poikkeavan historiallisesta luterilaisuudesta ja näin opettavan vääriä oppeja.

Walther ja useat muut hänen laillaan ajattelevat henkilöt liittyivät yhteen dresdeniläisen pastori Martin Stephanin johdolla. Marraskuussa 1838 noin 800 saksilaista lähtivät siirtolaisiksi Yhdysvaltoihin, koska eivät kotimaassaan voineet harjoittaa uskontoaan haluamallaan tavalla. Siirtolaiset saapuivat New Orleansiin 5. tammikuuta 1839 ja valtaosa siirtolaisista asettui asumaan Missourin Saint Louisiin. Siirtokunnan ensimmäinen piispa oli edellä mainittu Martin Stephan, mutta hän joutui pian jättämään yhteisön jouduttuaan syytetyksi seksuaalisista väärinkäytökisistä sekä lahjonnasta. Jäljelle jääneistä papeista Carl Walther nautti suurinta arvostusta. Hän toimi pappina Perryn piirikunnan Dresdenissä vuoteen 1841 asti, kunnes kutsuttiin edesmenneen veljensä seuraajaksi Saint Louisiin.

Stephanin erottamisesta seuranneen kriisin johdosta yhteisössä käytiin perusteellisia keskusteluja siitä, oliko heidän yhteisönsä edelleen osa Saksin kirkkoa vai kokonaan uusi kirkko. Carl Walther muodosti kantansa Lutheriin ja sai ajettua läpi näkemyksen, että he olivat uusi, itsenäinen kirkko, joka oli tyystin vapaa aiemmista määräyksistä ja rakenteista.
Toukokuussa 1841 Walther asetettiin virkaansa Saint Louisin kolminaisuuden kirkossa, jota virkaa hän sitten hoiti aina kuolemaansa asti. Saman vuoden syyskuussa hän avioitui neiti Emilie Buengerin kanssa. Perheeseen syntyi kaikkiaan kuusi lasta.

26. huhtikuuta 1847 perustettiin Missouri-synodi (). Walther toimi synodin ensimmäisenä presidenttinä vuosina 1847–1850 ja uudelleen 1864–1878. 40 vuoden aikana Walther toimi kirkon piirissä useissa eri viroissa sekä perusti ja päätoimitti useita luterilaisia aikakausijulkaisuja, kuten Der Lutheraner ja Lehre und Wehre. Hän myös kirjoitti useita teologisia kirjoja, joista tunnetuin lienee The Proper Distinction Between Law and Gospel.

Walther kuoli Saint Louisissa 7. toukokuuta 1887 ja hänet haudattiin Concordia-hautausmaalle, jonne myöhemmin pystytettiin hänen mausoleuminsa.

Suomennetut teokset
 Kristus herätetty kuolleista - maailma päästetty synneistä : pääsiäissaarna. Lutherilainen kustannusosakeyhtiö, 1924.
 Laki ja evankeliumi : 39 iltaluentoa. Suomentanut Heikki Koskenniemi. Suomen luterilainen evankeliumiyhdistys 1952. 
 Jumalan kyllä & Jumalan ei : Lain ja evankeliumin tehtävä. Walter C. Pieperin laatima tiivistelmä alkuteoksesta Die rechte Unterscheidung von Gesetz und Evangelium. Suomentanut Jarmo Heikkilä. Sley-kirjat, 1994.	
 Kirkko ja virka. Toimittanut Markku Särelä; Suomentajat: kirkkoa koskeva osa Risto Relander, virkaa koskeva osa Hannu Lehtonen. Suomen tunnustuksellinen luterilainen kirkko, 1998.
 Evankelisluterilainen kirkko oikea näkyvä kirkko maan päällä sekä Lutherin teosten hedelmällisestä lukemisesta. Suomentajat: Markku Särelä, Risto Relander ja Hannu Lehtonen. Suomen tunnustuksellinen luterilainen kirkko, 1999.
 Millainen on oikea, valtioon nähden itsenäinen evankelisluterilainen paikallisseurakunta. Suomeksi kääntänyt ja toimittanut Markku Särelä. Suomen tunnustuksellinen luterilainen kirkko, 2003.

Waltherin kirjoituksia internetissä

Waltherin pääsiäissaarna sekä saarnat aiheista 'Jumalan lasten yhteys' ja 'Pakene nuoruuden himoja' STLK:n sivuilla
Teos 'Paikallisseurakunta' pdf-tiedostona

Luokka:Saksalaiset luterilaiset teologit
Luokka:Vuonna 1811 syntyneet
Luokka:Vuonna 1887 kuolleet